TOA เตรียมเปิด 3 โรงงานผลิตสี มั่นใจดันกำลังผลิตปี 62 เพิ่ม 16%-ขยายช่องทางขายเพิ่ม
TOA เตรียมเปิด 3 โรงงานผลิตสี มั่นใจดันกำลังผลิตปี 62 เพิ่ม 16%-ขยายช่องทางขายเพิ่ม
12 มี.ค. 2562

นายจตุภัทร์ ตั้งคารวคุณ ประธานเจ้าหน้าที่บริหาร บมจ.ทีโอเอ เพ้นท์ (ประเทศไทย) หรือ TOA เปิดเผยว่า บริษัทคาดว่าภายในปี 62 บริษัทฯจะมีกำลังการผลิตรวมเพิ่มขึ้น 16% มาที่ 102 ล้านแกลลอน จากการสร้างฐานการผลิตใหม่ 3 แห่ง ได้แก่ โรงงานผลิตสีแห่งใหม่ ในเขตนิคมอุตสาหกรรม Kawasan Industri Millenium ประเทศอินโดนีเซีย ซึ่งแล้วเสร็จเป็นที่เรียบร้อยพร้อมเปิดดำเนินงานเชิงพาณิชย์ภายในไตรมาส 2/62
โดยการสร้างโรงงานผลิตสีแห่งใหม่ รวมถึงการจัดตั้งโรงงานใหม่ในเขตเศรษฐกิจพิเศษติละวา ซึ่งทำการย้ายมาจากย่างกุ้ง ประเทศเมียนมา และการสร้างโรงงานผลิตสีแห่งที่ 2 ในเขตเศรษฐกิจพิเศษพนมเปญ ประเทศกัมพูชา ซึ่งคาดว่าโรงงานทั้งสองแห่งนี้จะแล้วเสร็จพร้อมเปิดดำเนินงานเชิงพาณิชย์ ภายในไตรมาสที่ 3/62และไตรมาส 4/62 ตามลำดับ
ทั้งนี้ เพื่อเป็นการรองรับการขยายตัวของอัตราการใช้สีที่เพิ่มมากขึ้น ซึ่งจะเป็นการช่วยลดต้นทุนสินค้า เพิ่มโอกาสการขยายตัวด้านช่องทางการจัดจำหน่ายให้เติบโตและช่วยเพิ่มศักยภาพการแข่งขันด้านกลไกการตลาดมากขึ้น
 